《过钓濑望方干故居》
宋代·韩淲

今年第一诗，白云咏玄英。应知避人尔，老去何心情。

烝哉文皇家，身世徒自惊。结庐钓台下，偶然留姓名。

苍苍云山高，雪后江水清。崇朝起春寒，遥林舞风声。

扁舟转晴午，馀思柔橹轻。閒僧奉香火，客来亦逢迎。

笑指严与方，可以观我生。彼此各有时，三吴是神明。

作者简介：韩淲（biāo）（1159—1224）南宋诗人。字仲止，一作子仲，号涧泉，韩元吉之子。祖籍开封，南渡后隶籍信州上饶（今属江西）。从仕后不久即归，有诗名，著有《涧泉集》。淲清廉狷介，与同时知名诗人多有交游，并与赵蕃（章泉）并称“二泉”。著作历代书目未见著录。史弥远当国，罗致之，不为少屈。人品学问，俱有根柢，雅志绝俗，清苦自持，年甫五十即休官不仕。嘉定十七年，以时事惊心，作甲申秋三诗，得疾而卒，年六十六。